Diari Oficial de la Generalitat Valenciana


Sumari del DOGV 4217, del 26-03-2002 (2002/2893)

ORDRE de 13 de març de 2002, de la Conselleria d'Economia, Hisenda i Ocupació, per la qual es dóna publicitat a les línies de crèdit i a l'import global màxim destinat a atendre diverses ajudes dels programes de Foment d'Ocupació Estable i altres Mesures de Suport a la Creació d'Ocupació i es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions d'aquelles.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4217

Data del DOGV
:   26-03-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/2893


Data del document
:   13-03-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * suport econòmic
    * treballador jove
    * creació d'ocupació
    * reinserció professional
    * ajuda pública

ORDRE de 13 de març de 2002, de la Conselleria d'Economia, Hisenda i Ocupació, per la qual es dóna publicitat a les línies de crèdit i a l'import global màxim destinat a atendre diverses ajudes dels programes de Foment d'Ocupació Estable i altres Mesures de Suport a la Creació d'Ocupació i es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió de subvencions d'aquelles. [2002/X2893]
  
En data 25 de gener de 2001 va ser publicada en el Diari Oficial de la Generalitat Valenciana l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores de la concessió de subvencions dels programes de Foment d'Ocupació Estable i altres Mesures de Suport a la Creació d'Ocupació, les quals han sigut modificades mitjançant Ordre de 28 de març de 2001 i Ordre de 4 de desembre de 2001, ambdues de la mateixa Conselleria.
  
Així mateix, es considera convenient efectuar algunes modificacions en les referides bases a fi d'aclarir determinats aspectes que poden induir a confusió.
  
Per això, i en virtut de les facultats que em confereix l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1
  
Per a l'exercici de 2002 i de conformitat amb el que estableix la Llei 10/2001, de 27 de desembre, de Pressupostos de la Generalitat Valenciana per a l'exercici 2002 (DOGV de 31 de desembre de 2001), les ajudes previstes en l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores de la concessió de subvencions dels programes de Foment de l'Ocupació Estable i altres Mesures de Suport a la Creació d'Ocupació, es finançaran a càrrec del programa 322.10 «Foment de l'Ocupació» del Servei Valencià d'Ocupació i Formació, capítols, codis-línies i imports que a continuació s'indiquen:
  
a) Les ajudes establides en els títols II i III de l'Ordre es finançaran a càrrec del capítol IV (codi-línia comptable T2443) amb un import global màxim de 86.164.663,00 euros, dels quals 8.726.960,00 euros són finançats pel Fons Social Europeu.
  
b) Les ajudes establides en el títol IV de l'Ordre es finançaran a càrrec del capítol IV (codi-línia comptable T3306) amb un import global màxim de 365.430,00 euros, dels quals 255.801,00 euros són finançats pel Fons Social Europeu.
  
c) Les ajudes establides en el títol V de l'Ordre, es finançaran a càrrec del capítol IV (codi línia comptable T4154), amb un import global màxim de 360.770,00 euros, dels quals 252.540,00 euros són finançats pel Fons Social Europeu.
  
d) Les ajudes establides en el títol VI de l'Ordre es finançaran a càrrec del capítol IV. (codi línia comptable T2446) amb un import global màxim de 60.000,00 euros dels quals 45.000,00 euros són finançats pel Fons Social Europeu.
  
Article 2
  
Es modifica la redacció de l'apartat 1 de l'article 36 de l'Ordre de 29 de desembre de 2000, de la Conselleria d'Economia, Hisenda i Ocupació, que queda redactat com segueix:
  
«1. Per a les empreses que contracten mitjançant la modalitat del contracte de relleu, el règim de les ajudes serà el contingut en l'article 22 d'aquesta ordre. La quantia de les ajudes s'incrementarà en un vint-i-cinc per cent a aquelles empreses que acrediten que la contractació s'ha efectuat en compliment d'acord d'empresa.»
  
Article 3
  
Es modifica l'apartat 1.b) de l'article 45 de l'Ordre de 29 de desembre, de la Conselleria d'Economia, Hisenda i Ocupació, en la redacció donada mitjançant l'Ordre de 4 de desembre de 2001, de la mateixa Conselleria, que queda redactat com segueix:
  
«b) Per a les empreses o entitats col·laboradores:
  
- Certificat lliurat per l'entitat promotora del projecte relatiu a la condició d'empresa col·laboradora d'aquest.
  
- Certificat expedit per la Direcció General de Formació i Qualificació Professional del SERVEF acreditatiu de la realització dels cursos de tallers d'inserció sociolaboral, corresponents als dos últims anys immediatament anteriors a la sol·licitud de l'ajuda; o certificat expedit pels servicis socials competents mitjançant el qual s'acredite la situació d'exclusió social dels treballadors pels quals se sol·licita l'ajuda.»
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 13 de març de 2002
  
El conseller d'Economia, Hisenda i Ocupació,
  
VICENTE RAMBLA MOMPLET